Cheftræner Aron Kristjansson stopper i Aalborg Håndbold til sommer af private årsager. Det oplyser Aalborg Håndbold mandag i en pressemeddelelse. - Cheftræner Aron Kristjansson stopper samarbejdet med Aalborg Håndbold af private årsager, og han flytter hjem til Island efter indeværende sæson. Aftalen løb ellers frem til sommeren 2019, skriver håndboldklubben. - Vi er selvfølgelig utrolig kede af at miste Aron som cheftræner. Vi har været og er fortsat rigtig glade for samarbejdet. Han er dedikeret, målrettet, vellidt i klubben og ikke mindst dygtig. Det viste han også i første sæson, hvor han førte holdet til DM-titlen. Det er derfor en stor trænerkapacitet, vi siger farvel til. Men samtidigt har vi forståelse for Arons ønske om at flytte hjem med familien, siger direktør Jan Larsen. For Aron Kristjansson selv har det heller ikke været nogen nem beslutning at træffe at forlade arbejdet i Aalborg Håndbold. - Jeg har haft en fantastisk tid i Aalborg Håndbold, og det har derfor ikke været noget nemt valg. På den anden side er det familien, der kommer i første række, og jeg er glad for at være kommet til enighed med klubben, siger cheftræner Aron Kristjansson. - Min dedikation og målrettethed i Aalborg Håndbold er dog langt fra ovre. Jeg vil arbejde hårdt på at slutte godt af og skaffe medaljer til klubben og dens mange trofaste fans, uddyber Aron Kristjansson. Der er endnu ikke sat navn på en ny cheftræner i klubben, men Aalborg Håndbold forventer at præsentere et nyt navn inden for nærmeste fremtid.

Referat:
Aalborg Håndbold skal nu ud og finde en ny cheftræner, efter Aron Kristjansson har meddelt sin afgang allerede til sommer.